El Gandia Pride 2025 congrega centenars de persones al Moll dels Borja
24 maig 2025

## El Gandia Pride 2025 congrega centenars de persones al Moll dels Borja24 maig 2025Última actualització: 24 maig 2025

![](../gestion/img/441a18d530b2f74ac164f07fe3082bfeb6ed32aa2401a37fdf0e8370ae45e311.jpg)  
  

El Moll dels Borja va acollir ahir una de les jornades més importants del **Gandia Pride 2025**. Centenars de persones van acudir a celebrar un esdeveniment que va combinar cultura, música i reivindicació, atraient visitants de tot Espanya i consolidant Gandia com a destí LGTBIQ+ friendly.

  
La nit va començar amb la lectura d’un manifest a càrrec de les associacions LGTBI locals, CLGS i Independence Gay. En el document s’expressava que l’aposta per la defensa de la diversitat sexual i per una societat plural i diversa és una condició irrenunciable per a una veritable democràcia.

  
També van participar en l’acte l’alcalde de Gandia, **José Manuel Prieto**; la regidora delegada de Turisme, **Balbina Sendra**; i la regidora d’Igualtat, **Maribel Codina**, els quals, junt amb els organitzadors del Pride, **Nano García** i **Juan Martín Boll**, van acompanyar l’escriptor i periodista **Nacho Montes** en el pregó del Pride.

  
Prieto es va dirigir als assistents afirmant: “_Som la millor ciutat del món perquè hem fet felices a moltes persones que ens han triat com a lloc per a vindre, per a tornar, per a gaudir i per a somiar. Només per estimar a qui estimeu i per ser qui vulgueu ser, moltíssimes gràcies per vindre i per triar-nos_".  
Per la seua banda, Sendra va mostrar la seua satisfacció, ja que amb l’organització d’aquest segon Pride es compleix un somni: “_Tindre un Pride molt important, perquè no farem ni un sol pas enrere, i menys encara davant de qui intenta fer-nos callar amb pintades. Ara més que mai celebrem el nostre Pride amb molt d’orgull_".  
Montes va fer referència en el seu pregó al fet que durant la dictadura franquista “_per ser el que som ens castigaven legalment, i d’això no fa tant de temps_”.  
El periodista i escriptor també va al·ludir a les pintades realitzades aquesta mateixa setmana sobre l’exposició ‘_Planificant la diversitat LGTBI+: Art i Cultura_’, i a la necessitat d’organitzar un Pride com a forma de contrarestar les agressions dels intolerants. “_L’orgull és una forma de demostrar que som lliures, que sentim el que volem i que tot es pot permetre en la vida quan no fas mal a ningú_", va concloure.  
Després de la lectura del pregó, va ser el torn de les actuacions de Yurena, Roser, Lara Sajen, Sergio Krabi, DJ Mía i diverses drags locals, que van fer gaudir un públic variat que va omplir el Moll dels Borja.

**Marxa de l’Orgull i Gala Mr. Gay Comunitat Valenciana 2025**  
La programació continua hui amb la celebració de la marxa de l’Orgull, que començarà a les 18 hores i recorrerà el passeig marítim Neptú.  
A les 20 hores serà el torn de la Pre Gala de Mr. Gay i a partir de les 22:00 hores està previst l’acte principal del Gandia Pride 2025: la Gala Mr. Gay Comunitat Valenciana 2025.  
L’esdeveniment serà presentat per Omar Suárez i, després de la deliberació del jurat, s’elegirà Mr. Gay CV 2025.  
A més, els assistents podran gaudir de les actuacions de Nebulossa, Soraya Arnelas, Helena Bianco i DJ Suri.

[Twittear](https://twitter.com/share)